હવે આપણે કોઈ દેવ તો છે નહિ, કે અસીલની ઈચ્છા પહેલી છે કે અંતિમ છે તે જાણી શકીએ? એટલે સ્વચ્છતા અભિયાનમાં કચરો શોધવા નીકળે એમ, અમે ભૂત શોધવા નીકળ્યા, ૨૭૨ પીપળા, ૧૧૩ વડ અને ૧૩૯ જેટલાં સ્મશાનભૂમિના છાપરાં ખૂંદી વળ્યા એમાં લોકો અમને ભૂત માની બેઠાં! બે ચાર જણા તો અમને ભૂતડા જેવાં લાગ્યા પણ ખરા પણ સાલા અમારાથી પણ સજ્જન નીકળ્યા કેજરીવાલની પાર્ટીને સમર્થન આપવાનું ફરફરિયું પકડાવી અલોપ થઇ ગયાં ને બચ્યાં એમાંથી કોઈ ચૂંટણીમાં હારી ગયેલું નીકળ્યું, તો કોઈ શેરબજારમાં પરવારી ગયેલું નીકળ્યું! તો કોઈ વળી પતિ કરતાં પલિત થઈને પીપળે જીંદગી કાઢવાવાળા ટેમ્પરરી સન્યાસી પણ નીકળ્યા!